# Suomen sosiaaliturvajärjestelmä, verkkosivun kaavioiden ja kuvien tekstivastineet

## Sosiaaliturva Suomessa

Kuvassa on kaksi suurta puuta vierekkäin, jotka yhdistyvät toisiinsa ylimmästä oksasta. Puut kuvaavat Suomen sosiaaliturvajärjestelmää sen mukaisesti, miten oikeus sosiaaliturvaan Suomessa syntyy. Vasemmanpuoleinen tuuheampi oksainen puu on asumiseen perustuva sosiaaliturva. Oikeanpuoleinen harvempi oksainen puu on työskentelyyn perusturva sosiaaliturva. Asumiseen perustuvan sosiaaliturvan puun vasemmat oksat sisältävät Kelan toimeenpaneman osan, muun muassa: sairausvakuutus, kansaneläke, takuueläke, vanhempainpäivärahat, perhe-etuudet, asumistuki ja perustoimeentulotuki. Puun oikealla olevat alemmat oksat sisältävät kuntien vastuulla olevat osat: julkinen terveydenhuolto, sosiaalipalvelut ja varhaiskasvatus. Tämän oksan yläpuolella oleva puun ylin oksa yhdistyy oikeanpuoleisen työskentelyyn perustuvaa sosiaaliturvaa kuvaavan puun ylimmän oksan kanssa. Tämä kahden puun yhteinen oksa kuvaa työttömyysturvaa, joka jakautuu asumiseen perustuvan sosiaaliturvan ja työntekoon perustuvan sosiaaliturvan välille. Oikeanpuoleisen puun, eli työntekoon perustuvan sosiaaliturvan, oikeanpuoleiset oksat sisältävät työeläkkeet sekä työtapaturma- ja ammattitautivakuutuksen.

## Sosiaalinen turvaverkko

Kuvassa on eri värisiä palloja, joiden välillä kulkee viivoja ja nuolia. Nämä kuvaavat sosiaalisen turvaverkon eri osia ja niiden välisiä suhteita. Yksilö on kuvan vasemmassa laidassa. Yksilöstä kulkee katkoviivat oikealla puolella oleviin sosiaalisen turvaverkon toimeenpanijoihin, jotka ilmentävät tahoja joihin yksilö on yhteydessä. Toimeenpanijoiden oikealla puolella kuvion laajimmalla alueella on eri väreillä erotettuja palloja, joista kunkin sisällä on eri etuus tai palvelu. Pallon vihreä väri merkitsee palvelua, sininen väri perusturvaa ja oranssi väri viestii ansioturvasta. Osassa palloista on sekä sinistä että oranssia, jolloin etuus jakautuu perusturvaosaan ja ansioturvaosaan. Kuvio hahmottaa sitä, miten monet etuuksien välillä on siteitä sekä sitä, miten etuuksien ja palveluiden välillä on siteitä. Kuviosta nousee esiin se, miten osassa sosiaalista turvaverkkoa monet eri toimijat toimivat saman kokonaisuuden parissa. Kuviosta ilmenee, että monissa etuuksissa on sekä perusturva- että ansioturvaosuudet. Kuntoutus erottuu omana kokonaisuutenaan kuviosta siinä, että sen toimeenpanoon osallistuu suurin osa kuvion toimeenpanijoista. Kuntoutus on lisäksi ainoa kokonaisuus, johon sellaisenaan kuuluu niin perusturva-, ansioturva- kuin palveluosuudet. Kuvion näyttää visuaalisesti hämähäkinseitiltä keskenään risteilevien viivojen takia. Muita kuvion keskeisiä kokonaisuuksia on lapsiperhe-etuudet ja varhaiskasvatus, eläkkeiden kokonaisuus, sekä työttömyysturvan kokonaisuus.

## Sosiaaliturvajärjestelmän rahoitus

Kuvassa on kolme suorakulmiota, joista kukin on sosiaaliturvan yksi kokonaisuus. Kuviossa on kerrottu kunkin sosiaaliturvan osan pääasiallinen rahoitus. Vasemmalla oleva suorakulmio on sosiaali- ja terveyspalvelut, jotka on rahoitettu pääasiassa kuntien veroilla, valtionosuuksilla sekä asiakasmaksuilla. Oikealla ylhäällä oleva suorakulmio on ansioperusteiset etuudet, jotka on rahoitettu pääasiassa vakuutusmaksuilla, joita maksavat työntekijät ja työnantajat. Oikealla alhaalla oleva viimeinen suorakulmio on perusturvaetuudet, jotka on rahoitettu pääasiassa veroilla.

## Sosiaaliturvan menot olivat 78,1 miljardia euroa vuonna 2021

Kuvassa on piirakkakuvio, jossa on eri värisiä piirakanpalasia. Piirakka havainnollistaa vuoden 2021 sosiaaliturvan kokonaismenojen 78,1 miljardin euron jakautumisen eri luokkien välille. Ikääntymisen menot käsittävät 42 % kaikista menoista ja on siten selvästi suurin luokka. Toiseksi suurin luokka on sairaus ja terveys, johon menoista kohdistuu 23 %. Tämän jälkeen suurimmat luokat ovat perhe ja lapset 9% sekä toimintarajoitteisuus 9%. Työttömyyteen menoista kohdistuu 6%. Muihin luokkiin kohdistuvat menot ovat alle 3 % kunkin osalta.

## Sosiaaliturvan menot pääryhmittäin vuosina 1995-2021, miljoonaa euroa

Diassa on diagrammiaikasarja, joka kuvaa sosiaaliturvamenojen kehitystä vuodesta 1995 vuoteen 2021. Sosiaaliturvamenot ovat kasvaneet vuonna 2021 78,1 miljardiin euroon. Reaalinen kasvu edelliseen vuoteen verrattuna oli 0,8 prosenttia. Menojen kasvua on tapahtunut koko aikasarjan läpi ja kaikkien luokkien menot ovat kasvaneet. Menojen kasvu on kiihtynyt huomattavasti 2000-luvun alun jälkeen, sillä vuonna 2000 menot olivat vielä hieman yli 30 miljardia euroa. Edellisen kuvan tavoin, ikääntyminen on suurin luokka, mutta suurin suhteellinen menojen muutos edelliseen vuoteen nähden tapahtui työttömyysturvan menoissa. Ne laskivat 7 prosenttia (-392 m€) vuodesta 2020. Vuoden 2021 muutoksen taustalla on työllisyystilanteen palautuminen koronaepidemian aiheuttamasta työttömyys- ja lomautusaallosta (vuonna 2020 työttömyysturvan menot nousivat +35%).

## Sosiaaliturvan rahoituksen jakautuminen vuosina 1995–2021

Diassa on pinottu kaavio, jossa on eri rahoittajatahojen osuudet sosiaaliturva rahoituksesta ja tämän kehitys vuosien 1995-2021 välillä. Kaavion alue on 100 %. Sosiaaliturvan rahoittajia ovat valtio, kunnat, työnantajat, vakuutetut, sekä muut tulot. Sosiaaliturvan suurin rahoittaja läpi kaavion tarkastelujakson on työnantajat, joiden rahoitusosuudet ovat olleet 30-40%. Toiseksi suurin rahoittaja on valtio 23-30 % rahoitusosuudella ja kolmanneksi suurin on kunnat noin 16-23 % rahoitusosuudella. Kuviosta ilmenee, että 2000-luvulla työnantajien rahoitusosuudet ovat nousseet selvästi vähentäen valtion ja vakuutettujen rahoitusosuuksia. 2010-luvulle tultaessa työnantajien rahoitusosuudet kääntyvät selvään laskuun. Vuonna 2002 työnantajien rahoitusosuus oli noin 39 % ja vuonna 2018 noin 31 %. Samalla valtion, kuntien ja vakuutettujen rahoitusosuudet ovat nousseet suhteessa koko rahoituksesta. Muut tulot ovat pysyneet tasaisena noin reilussa 5 %.